På fem dagers varsel ble åtteåringens planlagte hofteoperasjon avlyst. – Vi har hatt vår jævligste helg noensinne, sier foreldrene.

Åtte år gamle Editha fra Son skulle gjennom en stor planlagt hofteoperasjon førstkommende onsdag. Hun og familien har lenge forberedt seg på en lang rehabilitering.

Fredag ringte Sykehuset Østfold og fortalte at operasjonen er kansellert.

– Jeg er ikke skuffet. Jeg er ikke sint. Jeg er rasende, faktisk, sa Edithas mor, Mona Helen Kopsland Tjore, til TV 2 Nyhetene fredag.

Kjenner du til lignende hendelser? Tips oss: 02255@tv2.no

Hoftefeil

Åtte år gamle Editha har en medfødt hoftefeil som gjør at føttene hennes peker innover. Vinkelen på bena hennes er mer enn førti grader feil i hofteleddet. Hun har lært seg å gå, men en operasjon er nødvendig for at hun skal unngå store hofte- og ryggproblemer som voksen.

RISIKERER RYGGPROBLEMER: Edithas bein peker innover. Tilstanden vil føre til problemer med rygg og hofter om hun ikke opereres. (Foto: TV 2)

Familien Tjore hadde gjort alt klart til operasjon som skulle skje ved Sykehuset Østfold førstkommende onsdag. Men fredag ringte sykehuset med en nedslående beskjed:

– Han sa at jeg ikke skulle ta operasjonen på onsdag fordi han legen skulle operere noen andre da, forteller Editha.

MEDFØDT HOFTEFEIL: Editha Kopsland Tjore. (Foto: TV 2)

Lang tids forberedelse

Familien har lenge forberedt seg på den omfattende operasjonen i begge Edithas hofteledd og på de 18 månedene med rullestol og omfattende opptrening som kommer etterpå.

Det var ordnet med vikar på jobb, pass av de andre barna i familien og rullestolrampe. Alt var skaffet til veie og forberedt for å legge lette tiden etter operasjonen.

Og Editha har ikke bare vært redd for å bli operert.

– Jeg hadde gledet meg litt og gruet meg litt, sier åtteåringen.

– Jeg synes ikke det går an å ringe og gi en sånn beskjed fredag klokka fem, uten mulighet til å få kontakt med de ansvarlige og spørre hvorfor har dette skjedd, sier Mona.

Familien har fått masse reaksjoner og støtte blant annet på Facebook. Flere forteller om tilsvarende tilfeller der operasjoner på barn har blitt utsatt og kansellert.

Ny dato

Men operasjonen var aldri kansellert, sier sykehuset, som har funnet en ny dato.

– De har i dag takket ja til en ny operasjon om cirka tre uker, forteller Anne Margrethe Borgersen, avdelingssjef ved Sykehuset Østfold.

– Er du da fornøyd?

DÅRLIG KOMMUNIKASJON: Pappa Stein-Arne Tjore sier de ikke fikk noe nummer hvor de kunne kontakte sykehuset fredag ettermiddag. (Foto: TV 2)

– Jeg er jo ikke fornøyd, for vi har ikke vært tydelige nok i vår kommunikasjon.

Nå har sykehuset gjennomgått hvordan de bedre skal håndtere sårbare barnefamilier.

– Vi har sett på hvordan skal vi sikre oss at de har fått den informasjonen vi mener det er viktig at de får. Og at det er bare til å ringe oss opp igjen hvis det er noe de lurer på, slik at de slipper å gå til media, og at de kan ringe oss i steden.

– Det har kanskje med å gjøre at beskjeden kom klokka fem på en fredag?

– Ja, men vi er jo på mobiltelefoner og alt allikevel.

Ingen kontaktinfo

Men faren mener det slett ikke var åpning for en slik kontakt.

– Vi fikk ikke et eneste telefonnummer vi fikk ikke noe sted vi kunne ta kontakt. Hadde ikke dere kommet på banen, hadde ikke dette vært løst.

Faren håper alle sykehus skjønner hvor stor påkjenning det er for et barn å få en sånn beskjed.

– Vi har hatt vår jævligste helg noensinne, og vi har en datter som har vært helt utrøstelig. Hun stilte tre enkle spørsmål: når blir jeg operert, hvorfor blir jeg ikke operert og har jeg gjort noe galt?

– Det eneste jeg håper nå er at andre slipper å gå igjennom en slik helg som vi har gjort, sier faren.

– Hvis denne saken kan gjøre at sykehusene tar lærdom av dette er det det beste som kan skje.